Олимп лъэхъэнэщIэм щIедзэ
2016 гъэм Рио-де-Жанейрэ щекIуэкIа Олимп джэгухэм дыщэ медаль къыщызыхьа, Къэбэрдей-Балъкъэрым щыщ Мудрэн Беслъэн мы махуэхэм къыщыхэжаныкIащ Екатеринбург дзюдомкIэ щызэхэта «Тажышхуэ» дунейпсо зэхьэзэхуэм.
ПэщIэдзэ зэIущIэхэр фIы дыдэу иригъэкIуэкIыурэ финалым и Iыхьэ плIанэм нэса Мудрэныр къыхигъэщIащ Японием къикIа дзюдоист цIэрыIуэ Ошимэ Юмэ. АрщхьэкIэ къыкIэлъыкIуэ зэпэщIэтыныгъитIым адыгэ щIалэр щытекIуэжри, Урысейм и командэ къыхэхам жэз медалыр къыхуихьащ.
«Тажышхуэр» — Мудрэным и дежкIэ япэ зэхьэзэхуэщ Олимпиадэ нэужь лъэхъэнэм къриубыдэу икIи, зэрыгурыIуэгъуэщи, спорт щытыкIэ нэсым иджыри иувэжакъым. Апхуэдэу щыт пэтми, Олимп чемпионым къыпэщIэтыну утыкум къихьахэм я деж зэфIэкI лъагэ къыщигъэлъэгъуащ икIи текIуахэм я теувапIэм къыщыхутащ. Сэ сызэреплъымкIэ, ар зи чэзу олимп лъэхъэнэщIэм и щIэдзэкIэ хъарзынэщ», — жиIащ КъБР-м ДзюдомкIэ и федерацэм и президент Емкъуж Мухьэмэд.
ЖЫЛАСЭ Замир.
